b"\n_START_ARTICLE_\nCa l'Arola\n_START_SECTION_\nDescripci\xc3\xb3\n_START_PARAGRAPH_\nAntiga masia (ara segona resid\xc3\xa8ncia) constru\xc3\xafda en un terreny desnivellat als afores del nucli urb\xc3\xa0 de Breda, a la que s'hi arriba prenent un caminet des de la urbanitzaci\xc3\xb3 Selva (on s'hi arriba prenent l'antiga carretera de Riells - actuals carrer Rovira i avinguda Moss\xc3\xa8n Pere Ribot- des de la Pla\xc3\xa7a de l'Esgl\xc3\xa9sia)._NEWLINE_S'aprecia clarament que l'edifici es va anar ampliant amb construccions annexes que augmentaren el volum general de la masia (distingim tres cossos diferents tant a la fa\xc3\xa7ana com a la part posterior, per\xc3\xb2 molt m\xc3\xa9s en aquesta), tot i que l'annex que es troba a l'esquerra de la fa\xc3\xa7ana principal \xc3\xa9s un garatge, i els altres dos cossos formen l'habitatge cobert per un teulat a doble vessant, desaiguat a les fa\xc3\xa7anes laterals, i amb r\xc3\xa0fec d'una filera._NEWLINE_A la fa\xc3\xa7ana principal de l'habitatge, de planta baixa i pis, trobem la porta d'entrada en arc de llinda, amb els brancals i la llinda de pedra. Flanquejant la porta d'entrada, a la dreta una finestra rectangular i a l'esquerra una altra quadrangular. Just sobre la porta d'entrada, un balc\xc3\xb3 sense llosana (la barana est\xc3\xa0 situada a l'extrem de l'ampit de l'obertura) i una finestra petita a l'esquerra._NEWLINE_Les finestres laterals esquerres, formen part d'un altre cos, com s'aprecia per l'abs\xc3\xa8ncia de cornissa, que si apreciem al costat dret, on hi ha la porta d'entrada, el balc\xc3\xb3 i la finestra._NEWLINE_Tota aquesta fa\xc3\xa7ana est\xc3\xa0 pintada de color blanc._NEWLINE_Annex al costat esquerre, un garatge o depend\xc3\xa8ncia utilitzada com a magatzem, amb la fa\xc3\xa7ana avan\xc3\xa7ada respecte la de l'habitatge. Un portal amb tancament met\xc3\xa0l\xc2\xb7lic hi permet l'acc\xc3\xa9s. A la part posterior, hi ha una finestra. Les parets no estan pintades, sin\xc3\xb3 que deixen veure l'arrebossat i algunes pedres del paredat r\xc3\xbastic._NEWLINE_A la fa\xc3\xa7ana lateral dreta, una porta tapada a la planta baixa, flanquejada per dues obertures a manera d'espitllera, i al pis dues finestres en arc de llinda protegides per una reixa. La paret est\xc3\xa0 arrebossada._NEWLINE_De la fa\xc3\xa7ana posterior destaca el cos central, que es correspon amb el cos esquerre de l'habitatge de la fa\xc3\xa7ana principal, doncs \xc3\xa9s d'una allargada inferior respecte el cos del garatge (a la dreta), i queda separat del cos lateral esquerre per un contrafort. Hi trobem dues obertures en arc de llinda: una porta a la planta baixa i una finestra al pis._NEWLINE_Al costat esquerre, a la planta baixa una porta, i al pis tres obertures, amb els brancals fets de ma\xc3\xb3, i dues obertures amb la llinda de maons disposats en sardinell._NEWLINE_Aquesta fa\xc3\xa7ana no est\xc3\xa0 pintada, nom\xc3\xa9s arrebossada deixant a la vista algunes pedres del paredat r\xc3\xbastic._NEWLINE_Unes escales de pedra a la part posterior, permeten l'acc\xc3\xa9s a l'hort i a l'antic safareig (ara un bassal de granotes).\n_START_SECTION_\nHist\xc3\xb2ria\n_START_PARAGRAPH_\nPer l'estructura de l'edifici, la seva construcci\xc3\xb3 es pot situar entre els segles XVII i XVIII._NEWLINE_Molt a la vora de la casa  hi havia una font que duia el mateix nom. Fou destru\xc3\xafda els anys seixanta."